Reeksverkragter beken skuld: ‘Só het ek dit gedoen’Argieffoto Die 34-jarige Sikhangele Mki het in die hooggeregshof in Kaapstad skuld beken op 85 aanklagte teen hom. Mki, wat in Mei verlede jaar in hegtenis geneem is, het skuld beken op 13 aanklagte van roof met verswarende omstandighede, ses van poging tot roof met verswarende omstandighede, drie van poging tot roof, twee van roof, vier van aanranding met die doel om ernstig te beseer, 27 van ontvoering en 30 aanklagte van verkragting. ŉ Klag van die rig van ’n vuurwapen is teruggetrek. Mki het vroeër in sy pleitverduideliking erken dat hy tussen Januarie 2011 en November 2015 slagoffers van so jonk as 11 jaar tot vroue van 28 jaar oud verkrag het. Hy ook gesê hy het sowat vyf van sy slagoffers meer as een keer verkrag. Die beskuldigde het gesê sy modus operandi was altyd dieselfde. Sy misdade het byvoorbeeld altyd in Delft naby Blikkiesdorp gebeur, met die uitsondering van misdade in Khayelitsha. Hy sou sy slagoffers volg, hulle vasgryp en dan ŉ mes teen hulle keel hou voordat hy hul selfone en ander waardevolle items sou buit. Hy het hulle daarna na ŉ afgeleë plek gesleep waar hy die vroue en meisies verkrag het. Mki het gesê as ŉ slagoffer hom teegestaan het, het hy haar óf met die vuis óf met die agterkant van die mes geslaan, of in sommige gevalle het hy hulle in die hand of been met ŉ mes gesteek. Hy het gesê hoewel hy kondome gedra het tydens die verkragtings, hy somtyds die kondome verwyder het. Volgens Mki is hy, sover hy weet, nie MIV-positief nie. Die beskuldigde het aan die Kaapstadse hooggeregshof gesê hy het besluit om skuld te beken weens die DNS-bewyse teen hom. Die saak is tot 7 Augustus vir vonnisoplegging uitgestel.